CELEX: 32021D0174
Language: el
Date: 2021-02-10 00:00:00
Title: Απόφαση (ΕΕ) 2021/174 της Ευρωπαϊκής Κεντρικής Τράπεζας της 10ης Φεβρουαρίου 2021 που τροποποιεί την απόφαση (ΕΕ) 2020/440 σχετικά με έκτακτο πρόγραμμα αγοράς στοιχείων ενεργητικού λόγω πανδημίας (ΕΚΤ/2021/6)

15.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 50/29
               
            
         ΑΠΟΦΑΣΗ (ΕΕ) 2021/174 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 10ης Φεβρουαρίου 2021
         που τροποποιεί την απόφαση (ΕΕ) 2020/440 σχετικά με έκτακτο πρόγραμμα αγοράς στοιχείων ενεργητικού λόγω πανδημίας (ΕΚΤ/2021/6)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερη παράγραφος, σε συνδυασμό με το άρθρο 3.1 πρώτη περίπτωση και το άρθρο 18.1,
         Εκτιμώντας τα ακόλουθα:
         
                     (1)
                  
                  
                     Λαμβάνοντας υπόψη τις εξαιρετικές οικονομικές και χρηματοπιστωτικές περιστάσεις που συνδέονται με την εξάπλωση της νόσου του κορωνοϊού 2019 (COVID-19), το διοικητικό συμβούλιο θέσπισε νέο, έκτακτο πρόγραμμα αγοράς στοιχείων ενεργητικού λόγω πανδημίας (το «πρόγραμμα PEPP») με την απόφαση (ΕΕ) 2020/440 της Ευρωπαϊκής Κεντρικής Τράπεζας (ΕΚΤ/2020/17) (1). Το πρόγραμμα PEPP περιλαμβάνει όλες τις κατηγορίες αποδεκτών στοιχείων ενεργητικού του διευρυμένου προγράμματος αγοράς στοιχείων του ενεργητικού της Ευρωπαϊκής Κεντρικής Τράπεζας, το οποίο αποτελείται από το πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές, το τρίτο πρόγραμμα αγοράς καλυμμένων ομολογιών, το πρόγραμμα αγοράς τιτλοποιημένων απαιτήσεων και το πρόγραμμα αγοράς ομολόγων του επιχειρηματικού τομέα.
                  
               
                     (2)
                  
                  
                     Ενεργώντας εντός των ορίων της εντολής του για διασφάλιση της σταθερότητας των τιμών, το διοικητικό συμβούλιο αποφάσισε στις 10 Δεκεμβρίου 2020 να αναθεωρήσει ορισμένα χαρακτηριστικά που αφορούν τον σχεδιασμό του προγράμματος PEPP, αποσκοπώντας στη διατήρηση ευνοϊκών συνθηκών χρηματοδότησης στη διάρκεια της πανδημίας, στηρίζοντας με τον τρόπο αυτό την οικονομική ανάκαμψη και συμβάλλοντας στην αντιστάθμιση του καθοδικού αντίκτυπου της πανδημίας στην προβλεπόμενη πορεία του πληθωρισμού. Ειδικότερα, αποφάσισε να αυξήσει το συνολικό ξεχωριστό ποσό του προγράμματος PEPP κατά 500 δισεκατ. ευρώ, σε 1 850 δισεκατ. ευρώ, και να επεκτείνει τον χρονικό ορίζοντα των καθαρών αγορών βάσει του προγράμματος αυτού τουλάχιστον έως το τέλος Μαρτίου 2022. Σε κάθε περίπτωση το διοικητικό συμβούλιο θα διενεργεί καθαρές αγορές έως ότου κρίνει ότι η κρίση του κορωνοϊού έχει λήξει.
                  
               
                     (3)
                  
                  
                     Οι αγορές βάσει του προγράμματος PEPP θα συνεχίσουν να διενεργούνται με ευελιξία, σύμφωνα με τις συνθήκες της αγοράς και με γνώμονα την πρόληψη τυχόν αυστηροποίησης των συνθηκών χρηματοδότησης που δεν συνάδει με την αντιστάθμιση του καθοδικού αντίκτυπου της πανδημίας στην προβλεπόμενη πορεία του πληθωρισμού. Ακόμη, η ευελιξία των διενεργούμενων αγορών από άποψη χρονικής κατανομής τους, αλλά και κατανομής τους ανά επιμέρους κατηγορίες στοιχείων ενεργητικού και χώρες, θα συνεχίσει να στηρίζει την ομαλή μετάδοση της νομισματικής πολιτικής. Εφόσον καταστεί δυνατή η διατήρηση ευνοϊκών συνθηκών χρηματοδότησης με ροές αγορών περιουσιακών στοιχείων που δεν εξαντλούν το διαθέσιμο ποσό στη διάρκεια του χρονικού ορίζοντα καθαρών αγορών του προγράμματος ΡΕΡΡ, το εν λόγω ποσό δεν χρειάζεται να χρησιμοποιηθεί στο σύνολό του. Αντίστοιχα, το ποσό αυτό μπορεί να αναπροσαρμοστεί, εφόσον τούτο απαιτηθεί για τη διατήρηση ευνοϊκών συνθηκών χρηματοδότησης που θα συμβάλουν στην αντιμετώπιση της αρνητικής διαταραχής την οποία προκαλεί η πανδημία στην πορεία του πληθωρισμού.
                  
               
                     (4)
                  
                  
                     Η επέκταση του χρονικού ορίζοντα των αγορών βάσει του προγράμματος PEPP αποτυπώνει τις παρατεταμένες επιπτώσεις της πανδημίας στην οικονομία και τον πληθωρισμό. Τούτο επιτρέπει την αδιάλειπτη παρουσία στην αγορά και τη διαρκέστερη στήριξη από τα μέτρα νομισματικής πολιτικής που έχει λάβει η ΕΚΤ για την τόνωση της οικονομίας, λαμβανομένων επίσης υπόψη του αναμενόμενου χρονοδιαγράμματος εμβολιασμών και των επικαιροποιημένων μακροοικονομικών προβολών των εμπειρογνωμόνων. Η διατήρηση ευνοϊκών συνθηκών χρηματοδότησης στη διάρκεια της πανδημίας θα συμβάλει στη μείωση της αβεβαιότητας και στην ενίσχυση της εμπιστοσύνης, ενθαρρύνοντας με τον τρόπο αυτό την καταναλωτική δαπάνη και τις επιχειρηματικές επενδύσεις, στηρίζοντας εντέλει την οικονομική ανάκαμψη και συμβάλλοντας στην αντιστάθμιση του καθοδικού αντίκτυπου της πανδημίας στην προβλεπόμενη πορεία του πληθωρισμού.
                  
               
                     (5)
                  
                  
                     Τέλος, για να αποφευχθεί η άσκοπη αυστηροποίηση των συνθηκών χρηματοδότησης σε μια χρονική συγκυρία κατά την οποία η ανάκαμψη από τη διαταραχή που έχει προκαλέσει η πανδημία θα είναι πιθανόν μερική, το διοικητικό συμβούλιο, αφενός, αποφάσισε ότι τα ποσά κεφαλαίου τίτλων αποκτώμενων βάσει του προγράμματος PEPP κατά τη λήξη τους θα επανεπενδύονται πλήρως, τουλάχιστον έως το τέλος του 2023, και, αφετέρου, διατήρησε την άποψή του ότι σε κάθε περίπτωση η μελλοντική σταδιακή μείωση του χαρτοφυλακίου PEPP θα ρυθμίζεται κατά τρόπο που θα αποτρέπει παρεμβολές στην ενδεδειγμένη κατεύθυνση της νομισματικής πολιτικής.
                  
               
                     (6)
                  
                  
                     Το διοικητικό συμβούλιο θεωρεί ότι το πλήρες φάσμα μέτρων που λήφθηκαν στις 10 Δεκεμβρίου 2020 είναι αναγκαίο και αναλογικό για την αντιμετώπιση των σοβαρών κινδύνων που εγείρουν οι σοβούσες σοβαρές συνθήκες πανδημίας για τη σταθερότητα των τιμών, τον μηχανισμό μετάδοσης της νομισματικής πολιτικής και τις οικονομικές προοπτικές στη ζώνη του ευρώ. Το διοικητικό συμβούλιο παραμένει της άποψης ότι το πρόγραμμα PEPP, σε συνδυασμό με όλα τα υπόλοιπα μέτρα νομισματικής πολιτικής, είναι κατάλληλο εργαλείο για τη διατήρηση ευνοϊκών συνθηκών χρηματοδότησης στη διάρκεια της πανδημίας. Επιπλέον, η αναπροσαρμογή του προγράμματος PEPP με την πρόβλεψη πρόσθετου ποσού αγορών, του οποίου η χρήση παραμένει ευέλικτη, είναι αποτελεσματικότερη απ’ ό,τι τα εναλλακτικά εργαλεία νομισματικής πολιτικής για τη διατήρηση της απαιτούμενης διευκολυντικής κατεύθυνσης της νομισματικής πολιτικής στο σημερινό περιβάλλον της πανδημίας που χαρακτηρίζεται από έντονη αβεβαιότητα. Τέλος, λαμβάνοντας υπόψη την προηγούμενη εκτίμηση ότι, συνολικά, τα οφέλη των αγορών βάσει του προγράμματος PEPP υπερκεράζουν το ενδεχόμενο κόστος, το διοικητικό συμβούλιο κρίνει ότι η θετική επίδραση την οποία έχουν οι πρόσθετες αγορές στοιχείων του ενεργητικού βάσει του εν λόγω προγράμματος, σε συνδυασμό με το πλήρες φάσμα μέτρων νομισματικής πολιτικής που εγκρίθηκαν στις 10 Δεκεμβρίου 2020, στη διεκπεραίωση της εντολής της ΕΚΤ όσον αφορά τη σταθερότητα των τιμών, σαφώς υπερκεράζει κάθε εν δυνάμει αρνητική επίδραση σε άλλα πεδία της οικονομικής πολιτικής. Το διοικητικό συμβούλιο παραμένει έτοιμο να προσαρμόσει καταλλήλως όλα τα μέσα που διαθέτει, προκειμένου να διασφαλίσει ότι ο πληθωρισμός θα κινηθεί προς επίπεδα συμβατά με την επιδίωξή του κατά τρόπο διαρκή, σύμφωνα με τη δέσμευσή του για συμμετρία.
                  
               
                     (7)
                  
                  
                     Για τους λόγους αυτούς η απόφαση (ΕΕ) 2020/440 της Ευρωπαϊκής Κεντρικής Τράπεζας (ΕΚΤ/2020/17) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            Η απόφαση (ΕΕ) 2020/440 της Ευρωπαϊκής Κεντρικής Τράπεζας (ΕΚΤ/2020/17) τροποποιείται ως εξής:
            
                        1.
                     
                     
                        στο άρθρο 1 η παράγραφος 1 αντικαθίσταται από το ακόλουθο κείμενο:
                        
                           «1.   Με την παρούσα απόφαση το Ευρωσύστημα θεσπίζει έκτακτο πρόγραμμα αγοράς στοιχείων ενεργητικού λόγω πανδημίας (PEPP) ως ξεχωριστό πρόγραμμα αγορών. Το συνολικό ύψος του προγράμματος PEPP ανέρχεται σε 1 850 δισεκατ. ευρώ. Τα ποσά κεφαλαίου από την εξόφληση τίτλων αποκτηθέντων στο πλαίσιο του προγράμματος PEPP κατά τη λήξη τους επανεπενδύονται μέσω αγοράς αποδεκτών εμπορεύσιμων χρεογράφων τουλάχιστον έως το τέλος του 2023. Σε κάθε περίπτωση, η μελλοντική σταδιακή μείωση του χαρτοφυλακίου PEPP ρυθμίζεται κατά τρόπο ώστε να αποφευχθούν παρεμβολές στην ενδεδειγμένη κατεύθυνση της νομισματικής πολιτικής.»•
                        
                     
                  
                        2.
                     
                     
                        στο άρθρο 5 η παράγραφος 3 αντικαθίσταται από το ακόλουθο κείμενο:
                        
                           «3.   Το διοικητικό συμβούλιο εξουσιοδοτεί την εκτελεστική επιτροπή να καθορίσει τον προσήκοντα ρυθμό διενέργειας και τη σύνθεση των μηνιαίων αγορών του προγράμματος PEPP εντός του συνολικού ποσού των 1 850 δισεκατ. ευρώ. Ειδικότερα, η κατανομή των αγορών στο πλαίσιο του προγράμματος μπορεί να προσαρμόζεται, προκειμένου να επιτρέπονται διακυμάνσεις στην κατανομή των ροών τους στον χρόνο και μεταξύ των επιμέρους κατηγοριών στοιχείων ενεργητικού και χωρών.».
                        
                     
                  
         
            Άρθρο 2
            Τελική διάταξη
            Η παρούσα απόφαση αρχίζει να ισχύει την τέταρτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Φρανκφούρτη, 10 Φεβρουαρίου 2021.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Απόφαση (ΕΕ) 2020/440 της Ευρωπαϊκής Κεντρικής Τράπεζας, της 24ης Μαρτίου 2020, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2020/17) (ΕΕ L 91 της 25.3.2020, σ. 1).